Det har dei siste åra vore mange alvorlege ulukker på E6 frå Gardermoen til Otta. På E6 i Hedmark er 19 menneske drepne dei siste fem åra. I Hedmark miste totalt 94 menneske livet i trafikken i den same perioden. 65 pst. av dei drepne og hardt skadde på E6 i Hedmark var involverte i møteulukker. I samband med dei siste tragiske ulukkene på E6 i Stange var det vinterføre, og i begge ulukkene kom det eine køyretøyet over i motgåande køyrebane. Det mest effektive tiltaket for å hindre møteulukker er bygging av midtdelar mellom motgåande køyrebaner. I St.meld. nr. 24 for 2003–2004, Nasjonal transportplan 2006–2015, er det føresett at strekninga E6 Gardermoen–Kolomoen skal byggjast om til firefelts veg med fysisk midtdelar i planperioden. Dette er følgt opp i handlingsprogrammet for investeringar på stamvegnettet for perioden 2006–2009, med anleggsstart i første fireårsperiode dersom det blir tilslutning til delvis bompengefinansiering av prosjektet. Eg er oppteken av at planar og finansieringsopplegg for strekninga vert avklara, slik at anlegget kan kome i gang og verte gjennomført som planlagt. I handlingsprogrammet for perioden 2006–2009 er det òg sett av 65 mill. kr til bygging av fysisk midtdelar på ulukkesutsette strekningar på E6 i Ringsaker kommune. Som eit ledd i trafikktryggingsarbeidet utfører Statens vegvesen automatisk fartskontroll på riksvegnettet i samarbeid med politiet. Langs E6 i Hedmark er det fem punkt for automatisk trafikkontroll. Trongen for nye kontrollpunkt vert vurdert årleg. Teknisk kontroll av tunge køyretøy er eit anna satsingsområde, med m.a. kontroll av bremsar og dekk. Denne innsatsen vil verte auka. Vidare vil Statens vegvesen halde fram med å prioritere brøyting, strøing og salting av E6 for å halde vegen mest mogleg fri for is og snø. I 2005 etablerte Statens vegvesen eigne ulukkesanalysegrupper i alle regionane. Gruppene er sette saman av fagfolk med brei kompetanse. Alle vegtrafikkulukker med dødsfall vert undersøkte av desse gruppene. For dei to siste dødsulukkene på Stange ligg det enno ikkje føre politirapport eller rapport frå ulukkesanalysegruppa. Eg viser òg til mitt svar på spørsmål nr. 11, frå representanten Thore A. Nistad, i spørjetimen 11. januar i år, som galdt tilhøva på E6 i Oppland.